Rahandusminister Siim Kallase poolt allkirjastatud Vabariigi Valitsuse korralduse eelnõu 'Riigi Kinnisvara AS asutamine' alusel loodav ettevõte koondaks tulevikus miljardite kroonide väärtuses kinnisvara, kirjutatakse pressiteates.
Riigile kuulub kokku pea 15 000 ehitist. Ministeeriumide halduses on kokku üle 12 000 objekti. Peale ministeeriumide on riigivara valitsejateks veel ka riigikogu, presidendi kantselei, riigikantselei, riigikohus, riigikontroll ja maavalitsused.
Konkreetsed hooned antakse Riigi Kinnisvara AS-ile üle valitsuse otsusega. Rahandusministeerium annab oma hooned Riigi Kinnisvara AS-ile üle juba sellel aastal.
Pikemas perspektiivis hakkab loodav äriühing riigile ka dividende maksma. Riigi kulutused kinnisvara majandamisele seoses äriühingu loomisega ei kasva.